CELEX: 52020PC0422
Language: da
Date: 2020-06-03
Title: Forslag til EUROPA-PARLAMENTETS OG RÅDETS AFGØRELSE om anvendelse af margenen til uforudsete udgifter i 2020 med henblik på at fortsætte den humanitære bistand til flygtninge i Tyrkiet

EUROPA-KOMMISSIONEN
            Bruxelles, den 3.6.2020
            COM(2020) 422 final
            Forslag til
            EUROPA-PARLAMENTETS OG RÅDETS AFGØRELSE
            om anvendelse af margenen til uforudsete udgifter i 2020 med henblik på at fortsætte den humanitære bistand til flygtninge i Tyrkiet
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               I henhold til Rådets forordning (EU, Euratom) nr. 1311/2013 af 2. december 2013 om fastlæggelse af den flerårige finansielle ramme for årene 2014-2020
                  1
                (FFR-forordningen) findes der en margen til uforudsete udgifter i EU-28 på op til 0,03 % af BNI, der kan anvendes som sidste udvej til at reagere på uforudsete omstændigheder. I forbindelse med den tekniske justering af den finansielle ramme for 2020
                  2
               , som blev foretaget i henhold til artikel 6 i FFR-forordningen, er det absolutte beløb under margenen til uforudsete udgifter i 2020 fastsat til 5 096,8 mio. EUR.
            
            
               Kommissionen fremlægger i dag forslag til ændringsbudget (FÆB) nr. 5/2020
                  3
                med henblik på fortsat at yde støtte til flygtninge og værtssamfund som reaktion på den syriske krise i Jordan, Libanon og Tyrkiet. Under udgiftsområde 4 (Et globalt Europa) foreslår Kommissionen i dette FÆB at afsætte 100 mio. EUR i forpligtelsesbevillinger som støtte til opbygning af modstandsdygtighed for flygtninge og værtssamfund i Jordan og Libanon og 485 mio. EUR i forpligtelsesbevillinger for at sikre fortsat, akut humanitær bistand til flygtninge i Tyrkiet.
            
            
               Efter at have foretaget en detaljeret analyse af muligheden for at omfordele betydelige beløb inden for udgiftsområde 4 (Et globalt Europa) konkluderede Kommissionen, at der ikke er plads til omfordelinger i 2020. Den uudnyttede margen, der stadig er til rådighed under dette udgiftsområde (103,4 mio. EUR), gør det netop muligt at finansiere 100 mio. EUR i forpligtelsesbevillinger til støtte til opbygning af modstandsdygtighed for værtssamfund i Jordan og Libanon. Den resterende del af denne margen (3,4 mio. EUR) er imidlertid langt fra tilstrækkelig til at dække den akutte humanitære bistand til flygtninge i Tyrkiet.
            
            
               Da bevillingsrammerne for de to andre særlige instrumenter, der er indført ved FFR-forordningen (den samlede margen for forpligtelser og fleksibilitetsinstrumentet), er brugt helt op, foreslår Kommissionen som sidste udvej at anvende 481,6 mio. EUR fra margenen til uforudsete udgifter for 2020 for at sikre en fuld finansiering af forpligtelsesbevillingerne i forbindelse med udgifter under udgiftsområde 4 i Den Europæiske Unions almindelige budget for regnskabsåret 2020 ud over forpligtelsesloftet.
            
            
               2.BERETTIGELSEN AF ANVENDELSEN
            
            
               2.1.INDLEDNING 
            
            
               I henhold til erklæringen fra EU og Tyrkiet forpligtede Kommissionen og medlemsstaterne sig til for perioden 2016-2019 at yde 6 mia. EUR i EU-bistand til flygtninge i Tyrkiet, der inden for rammerne af faciliteten for flygtninge i Tyrkiet skulle udbetales i to trancher. Der er indgået forpligtelser for hele den operationelle ramme for denne bistand, og indgåelsen af kontrakter vil blive afsluttet i løbet af 2020. Ved udgangen af april 2020 var der udbetalt 3,2 mia. EUR.
            
            
               
            
               Den anden tranche på 3 mia. EUR er programmeret med henblik på at sikre facilitetens holdbarhed og en gradvis, styret overdragelse af de initiativer, der finansieres inden for rammerne af faciliteten, til de tyrkiske myndigheder. De tyrkiske myndigheder er imidlertid endnu ikke i stand til på mellemlang til lang sigt fortsat at yde den nødvendige bistand til de ca. fire millioner flygtninge i Tyrkiet. På mødet i Associeringsrådet EU-Tyrkiet i marts 2019 anmodede Tyrkiet EU om yderligere støtte ud over faciliteten for flygtninge. Endvidere har flere medlemsstater i de seneste måneder anmodet om at fortsætte støtten til flygtninge i Tyrkiet. Den økonomiske situation i Tyrkiet er som følge af covid-19-udbruddet blevet forværret, og sårbare flygtninge er blandt dem, der er hårdest ramt af krisen.
            
            
               På baggrund heraf og for at undgå, at de to projekter indstilles med alvorlige humanitære og politiske konsekvenser til følge, er der et presserende behov for at stille de nødvendige midler til rådighed til finansiering af videreførelsen af EU's to vigtigste aktioner vedrørende humanitær bistand — det sociale krisesikkerhedsnet og betingede kontantoverførsler til uddannelse.
            
            
               Midlerne til det sociale krisesikkerhedsnet, igennem hvilket der foretages månedlige kontantoverførsler til omkring 1,7 millioner flygtninge, forventes opbrugt senest i marts 2021, og der er behov for 400 mio. EUR til at forlænge projektet indtil udgangen af 2021.
            
            
               Gennem betingede kontantoverførsler til uddannelse ydes der kontant bistand til flygtningefamilier, hvis børn ikke arbejder, men går i skole. Den nuværende kontrakt for betingede kontantoverførsler til uddannelse udløber i september 2020, og der er et presserende behov for 85 mio. EUR, således at programmet kan videreføres i yderligere et år frem til udgangen af december 2021.
            
            
               2.2.MARGENEN TIL UFORUDSETE UDGIFTER SOM SIDSTE UDVEJ
            
            
               I artikel 13, stk. 1, i FFR-forordningen fastsættes der en margen til uforudsete udgifter, der kan anvendes som sidste udvej i tilfælde af uforudsete omstændigheder. I overensstemmelse med punkt 14 i den interinstitutionelle aftale af 2. december 2013 mellem Europa-Parlamentet, Rådet og Kommissionen om budgetdisciplin, samarbejde på budgetområdet og forsvarlig økonomisk forvaltning
                  4
                har Kommissionen foretaget en analyse af muligheden for at omfordele betydelige beløb inden for udgiftsområde 4 (Et globalt Europa), men konkluderede, at der i 2020 ikke er nogen margen til yderligere omfordeling.
            
            
               Eftersom den uudnyttede margen, der er til rådighed under dette udgiftsområde (3,4 mio. EUR), ikke er tilstrækkelig til at finansiere den foreslåede forhøjelse af forpligtelsesbevillingerne (og fordi både fleksibilitetsinstrumentet og den samlede margen for forpligtelser allerede er brugt helt op i 2020), er den anvendelse af margenen til uforudsete udgifter, der foreslås i FÆB nr. 5/2020, det eneste tilgængelige instrument og dermed den sidste udvej til finansiering af de resterende yderligere udgifter ud over loftet for udgiftsområde 4.
            
            
               2.3.BUDGETMÆSSIGE KONSEKVENSER AF DE UFORUDSETE OMSTÆNDIGHEDER I 2020
            
            
               Kommissionen foreslår, at margenen til uforudsete udgifter anvendes til finansiering af et beløb på 481,6 mio. EUR for at dække de yderligere behov i forbindelse med den fortsatte akutte humanitære bistand til flygtninge i Tyrkiet.
            
         
         
            
               De tilsvarende betalingsbevillinger vil blive afholdt inden for loftet for betalinger. Der er derfor ikke behov for at anvende margenen til uforudsete udgifter med henblik på betalingsbevillinger.
            
            
               3.UDLIGNING AF MARGENEN TIL UFORUDSETE UDGIFTER I FORHOLD TIL LOFTERNE I DEN FLERÅRIGE FINANSIELLE RAMME 
            
            
               I artikel 13, stk. 3, i FFR-forordningen kræves det, at beløb, der tilvejebringes ved anvendelse af margenen til uforudsete udgifter, i fuldt omfang skal udlignes i forhold til margenerne for det aktuelle regnskabsår eller for kommende regnskabsår.
            
            
               I henhold til artikel 13, stk. 4, i FFR-forordningen må de udlignede beløb ikke anvendes yderligere i forbindelse med den flerårige finansielle ramme, dvs. at de samlede lofter for forpligtelses- og betalingsbevillinger, der er fastsat i den flerårige finansielle ramme for det aktuelle eller for kommende regnskabsår, ikke må overskrides. Derfor skal anvendelsen af margenen til uforudsete udgifter til dækning af behovet for forpligtelsesbevillinger i 2020 under udgiftsområde 4 og den efterfølgende udligning foregå under overholdelse af det samlede forpligtelsesloft for 2020, det sidste år i den indeværende FFR-periode.
            
            
               Kommissionen foreslår at udligne den foreslåede forhøjelse af udgifterne under udgiftsområde 4 i forhold til den uudnyttede margen, der er til rådighed under udgiftsloftet for udgiftsområde 5 (Administration) og udgiftsområde 2 (Bæredygtig vækst: naturressourcer).
            
            
               Efter udligningen vil der stadig være en resterende margen på 48,7 mio. EUR under udgiftsloftet for udgiftsområde 2 (Bæredygtig vækst: naturressourcer).
            
            
               Under de øvrige udgiftslofter vil der ikke være nogen resterende margen.
            
            
               Det samlede forpligtelsesloft for den samlede flerårige finansielle ramme vil forblive uændret.
            
            
               4.SUPPLERENDE ELEMENTER 
            
            
               Europa-Parlamentet og Rådet mindes om, at offentliggørelsen af denne afgørelse i Den Europæiske Unions Tidende ikke må finde sted senere end offentliggørelsen af FÆB nr. 5/2020 i overensstemmelse med artikel 13, stk. 1, sidste punktum, i FFR-forordningen.
            
            
               Forslag til
            
            
               EUROPA-PARLAMENTETS OG RÅDETS AFGØRELSE
            
            
               om anvendelse af margenen til uforudsete udgifter i 2020 med henblik på at fortsætte den humanitære bistand til flygtninge i Tyrkiet
            
            
               EUROPA-PARLAMENTET OG RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til den interinstitutionelle aftale af 2. december 2013 mellem Europa-Parlamentet, Rådet og Kommissionen om budgetdisciplin, om samarbejde på budgetområdet og om forsvarlig økonomisk forvaltning
                  5
               , særlig punkt 14,
            
            
               under henvisning til forslag fra Europa-Kommissionen, og
            
            
               ud fra følgende betragtninger: 
            
            
               (1) Ifølge artikel 13 i Rådets forordning (EU, Euratom) nr. 1311/2013
                  6
                er der fastsat en margen til uforudsete udgifter på op til 0,03 % af Unionens bruttonationalindkomst. 
            
            
               (2) Kommissionen har i henhold til artikel 6 i forordning (EU, Euratom) nr. 1311/2013 beregnet det absolutte beløb for margenen til uforudsete udgifter i 2020
                  7
               .
            
         
         
            
               (3) Efter at have undersøgt alle andre finansielle muligheder for at reagere på de uforudsete omstændigheder under loftet for forpligtelser for 2020 inden for udgiftsområde 4 (Et globalt Europa) i den flerårige finansielle ramme (FFR) og i betragtning af, at der i 2020 ikke står andre særlige instrumenter til rådighed, med hvilke der kan reageres på disse omstændigheder, bør margenen til uforudsete udgifter tages i anvendelse for at imødekomme det presserende behov for at yde humanitær bistand til flygtninge i Tyrkiet ved at forhøje forpligtelsesbevillingerne i Unionens almindelige budget for regnskabsåret 2020 ud over loftet for udgiftsområde 4 i FFR.
            
            
               (4) I betragtning af denne meget specielle situation er betingelsen vedrørende en sidste udvej, der er fastsat i artikel 13, stk. 1, i forordning (EU, Euratom) nr. 1311/2013, opfyldt.
            
            
               (5) Denne afgørelse er knyttet til finansiering, som er medtaget i ændringsbudget nr. 5 til Den Europæiske Unions almindelige budget for 2020. For at sikre sammenhæng med nævnte ændringsbudget bør nærværende afgørelse anvendes fra dagen for vedtagelsen —
            
            
               VEDTAGET DENNE AFGØRELSE:
            
            
               Artikel 1
            
            
               Inden for rammerne af Den Europæiske Unions almindelige budget for regnskabsåret 2020 tages margenen til uforudsete udgifter i anvendelse for at afsætte et beløb på 481 572 239 EUR i forpligtelsesbevillinger ud over loftet for forpligtelser under udgiftsområde 4 (Et globalt Europa) i den flerårige finansielle ramme.
            
            
               Artikel 2
            
            
               Det i artikel 1 nævnte beløb på 481 572 239 EUR udlignes i forhold til margenerne under forpligtelsesloftet for regnskabsåret 2020 for følgende udgiftsområder i den flerårige finansielle ramme.
            
            
               (a)udgiftsområde 5 (Administration): 16 248 368 EUR
            
            
               (b)udgiftsområde 2 (Bæredygtig vækst: naturressourcer): 465 323 871 EUR.
            
            
               Artikel 3
            
            
               Denne afgørelse træder i kraft på dagen for offentliggørelsen i Den Europæiske Unions Tidende.
            
            
               Den anvendes fra … [dagen for dens vedtagelse**].
            
            
               Udfærdiget i Bruxelles, den […].
            
            
               
                  På Europa-Parlamentets vegne
                        På Rådets vegne
               
               
                  Formand
                        Formand
               
               
                  [** Datoen indsættes af Parlamentet inden offentliggørelsen i EUT.]
               
            
         
         
            
                  
                     (1)
                  
                        EUT L 347 af 20.12.2013, s. 884.
               
               
                  
                     (2)
                  
                        COM(2020) 173 af 2.4.2020.
               
               
                  
                     (3)
                  
                        COM(2020) 421 af 3.6.2020.
               
               
                  
                     (4)
                  
                        EUT C 373 af 20.12.2013, s. 1.
               
               
                  
                     (5)
                  
                        EUT C 373 af 20.12.2013, s. 1.
               
               
                  
                     (6)
                  
                        Rådets forordning (EU, Euratom) nr. 1311/2013 af 2. december 2013 om fastlæggelse af den flerårige finansielle ramme for årene 2014-2020 (EUT L 347 af 20.12.2013, s. 884).
               
               
                  
                     (7)
                  
                        Meddelelse fra Kommissionen til Rådet og Europa-Parlamentet — Teknisk justering for så vidt angår særlige instrumenter i 2020 (COM (2020) 173 af 2.4.2020).